Bátaapáti

Bátaapáti (németül Abstdorf) község Tolna vármegyében, a Bonyhádi járásban.

Fekvése 
A Geresdi-dombságban fekszik, több kisebb patak összefolyásánál. Hozzá tartozik a különálló, tréfás nevű Rozsdásserpenyő településrész, mely a központjától közel 2,5 kilométerre északra található.

A szomszédos települések: észak felől Mőcsény, kelet felől Mórágy, délkelet felől Bátaszék, dél felől Véménd, nyugat felől Ófalu, északnyugat felől pedig az egykor önálló, ma Mőcsényhez tartozó Zsibrik. A legközelebbi város a 10 kilométerre fekvő Bátaszék.

Megközelítése 
Zsáktelepülés, központja csak Mőcsény vagy Mórágy érintésével érhető el, a Bátaszék és Bonyhád közt húzódó 5603-as útról letérve, az 56 103-as számú mellékúton. Rozsdásserpenyő településrész közvetlenül az 5603-as út és az alsóbbrendű mellékút szétágazása mellett helyezkedik el.

Északi határszéle közelében húzódik a , melynek legközelebbi megállási pontja Mórágy megállóhely, a község központjától mintegy 4 kilométerre északkeletre.

Története 
Első írásos említése 1267-ból való (ekkor Apathy alakban írták), ekkor a bátai bencés apátság birtoka volt. A 16. század végére elnéptelenedett, a 18. század közepén német telepesek érkeztek. A 18. század második felétől az Apponyi család birtoka volt. Német nemzetiségű lakosainak jelentős részét a második világháború után kitelepítették.

A település 2005. július 10-én helyi népszavazáson jelentős többséggel igent mondott a hulladéktemetőre, ahova a Paksi atomerőműből kikerülő kis és közepes radioaktivitású felszerelések, eszközök, védőruhák kerülhetnek. 2008 októberében átadták az ideiglenes tárolásra alkalmas Nemzeti Radioaktív Hulladéktárolót. 2009 májusáig 910 darab kis és közepes aktivitású hulladékot tartalmazó hordót hoztak a paksi atomerőműből és helyeztek el ideiglenesen Bátaapátiban, amíg a felszín alatti részek kialakítása zajlott. A 2012-ben átadott végleges tárolásra alkalmas Nemzeti Radioaktívhulladék-tárolóba egy év alatt 160 konténernyi kis és közepes aktivitású radioaktív atomhulladékot helyeztek.

Közélete

Polgármesterei
 1990-1994: Krachun Szilárd (független)
 1994-1998: Krachun Szilárd (független)
 1998-2002: Krachun Szilárd (független)
 2002-2006: Krachun Szilárd (független)
 2006-2010: Krachun Szilárd (független)
 2010-2014: Darabos Józsefné (független)
 2014-2019: Darabos Józsefné (független)
 2019-től: Krachun Szilárd (független)

Híres emberek 

  Itt született Rohmann Henrik (1910-1978) hárfaművész és hárfatanár.

Kulturális élete 

 Évente emlékhangversenyt rendeznek Rohmann Henrik tiszteletére a szomszédos falvakkal együttműködésben. A hangversenyt a Budapesti Hegedű-Hárfa Duó, Földesi Lajos hegedűművész és Kocsis Andrea hárfaművész adja, de más művészek és növendékek is szerepelnek rajta.

Népesség 
A település népességének változása:

A 2011-es népszámlálás során a lakosok 98,2%-a magyarnak, 2,8% németnek, 0,3% ukránnak mondta magát (1,8% nem nyilatkozott; a kettős identitások miatt a végösszeg nagyobb lehet 100%-nál). A vallási megoszlás a következő volt: római katolikus 56,8%, református 5,4%, evangélikus 5,7%, felekezeten kívüli 19,9% (12,1% nem nyilatkozott).

Nevezetességei 
 Apponyi-kúria: klasszicista stílusú, 19. század közepe.
 Apponyi-gazdaság: magtár, 18. század.
 Evangélikus templom: 18. század vége.
 Nepomuki Szent János-kápolna: barokk, 18. század második fele.
 Egykori üveghuta: a településtől 2,5 km-re délre.
 Nemzeti Radioaktív Hulladéktároló

Képgaléria

Jegyzetek 

Tolna megye települései
Tolna vármegye települései